《夫子九日游黑窑厂归以诗见示作此广之》
清代·张印

天宇湛空明，人意益惝恍。矧此菊花时，秋阴失俯仰。

人生无百年，及时当自放。我家梁伯鸾，欣然杖策往。

缓步登高冈，四顾胸怀敞。左拂碣石云，右瞻滹沱瀁。

瞬息明月来，暮色四山苍。星光逗遥岑，野火越林莽。

郁郁草木香，浩浩风烟爽。既醉柴桑酒，欲卧葛陂杖。

归来夸所见，历历如视掌。忆昔客东海，侍亲泰岳上。

夜共白云眠，晨观初日昶。海涛破诗声，天风振羽氅。

洵哉为大观，视此直粪壤。忽忽逾十年，抚今空念曩。

何日谢簪组，我为办屐两。携手共入山，五岳恣探裳。

胡为久居此，穷年困尘鞅。蛩音时自容，蛛丝婴彼网。

相对默无言，大有出尘想。

作者简介：张印，字月潭，潼关人。山东巡抚澧中女，闽县陕西布政使林寿图继室。有《茧窝遗诗》。